32006D0916
L 349/52
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 11 декември 2006 година
за предвиждане на дерогация от някои разпоредби на Директива 2000/29/ЕО на Съвета по отношение на растенията от Vitis L., с изключение на плодове, с произход от Хърватска или Бивша югославска република Македония
(нотифицирано под номер C(2006) 6365)
(2006/916/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 15, параграф 1 от нея,
като взе предвид искането, направено от Словения,
като има предвид, че:
(1)
Съгласно Директива 2000/29/ЕО растения от вида Vitis L., с изключение на плодове, с произход от трети страни по принцип не могат да бъдат внасяни в Общността.
(2)
Словения е поискала дерогация за разрешаване вноса на растения от вида Vitis L., с изключение на плодове, от Хърватия или Бивша югославска република Македония за ограничен период от време, с цел да се даде възможност на специализирани разсадници да размножат тези растения в Общността, преди да бъдат отново изнесени за Хърватска или Бивша югославска република Македония.
(3)
Комисията счита, че няма риск от разпространение на вредители по растения или растителни продукти, при условие че растенията от вида Vitis L., с изключение на плодове, с произход от Хърватска или Бивша югославска република Македония са обект на специфични условия, установени в настоящото решение.
(4)
Държавите-членки следва за ограничен период от време да бъдат упълномощени да разрешат вноса на тяхна територия на такива растения, обект на специфични условия.
(5)
Упълномощаването следва да бъде прекратено, ако се установи, че специфичните условия, установени в настоящото решение, не са достатъчни, за да се предотврати внасясето на вредители в Общността, или не са спазени.
(6)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 4, параграф 1 от Директива 2000/29/ЕО, съгласно точка 15 от част A от приложение III към посочената директива, държавите-членки са упълномощени да разрешат вноса на тяхна територия на растения от вида Vitis L., с изключение на плодове, предназначени за присаждане в Общността и с произход от Хърватска или от Бивша югославска република Македония (оттук нататък наричани „растенията“).
С цел да отговорят на условията за тази дерогация, растенията са обект, в допълнение към изискванията, установени в приложения I и II към Директива 2000/29/ЕО, на условията, предвидени в приложението към настоящото решение, и са внесени в Общността между 1 януари 2007 г. и 31 март 2007 г.
Член 2
Държавите-членки, които се възползват от дерогацията, предвидена в член 1, предоставят на Комисията и на другите държави-членки, най-късно до 15 ноември 2007 г.:
а)
информацията за количествата растения, внесени съгласно настоящото решение; и
б)
подробен технически доклад за официалните проверки съгласно точка 6 от приложението.
Всяка държава-членка, в която растенията впоследствие са присадени след вноса им на нейната територия, също предоставя на Комисията и на другите държави-членки, най-късно до 15 ноември 2007 г., подробен технически доклад за официалните проверки и изследвания съгласно точка 8, буква б) от приложението.
Член 3
Държавите-членки незабавно уведомяват Комисията и останалите държави-членки за всички пратки, внесени на тяхната територия съгласно настоящото решение, за които впоследствие е установено, че не са в съответствие с настоящото решение.
Член 4
Адресати на настоящото решение са държавите-членки.
Съставено в Брюксел на 11 декември 2006 година.